Brunkapa smeralda kolombo

La Brunkapa smeralda kolombo aŭ Pacifika smeralda kolombo (Chalcophaps longirostris, laŭ kio ankaŭ Longbeka bronzokolombo) estas specio de birdo de la familio de Kolombedoj kiu estas disvastigata loĝanto kaj reproduktantoin en tropikaj kaj subtropikaj partoj de Indonezio ĝis norda kaj orienta Aŭstralio. Ĝi estis iam samspecia kun la ordinara Smeralda kolombo.

 Priskribo 
Tiu estas ordinara specio en pluvarbaroj kaj similaj densaj malsekaj arbaroj, farmoj, ĝardenoj, manglejoj, kaj marbordaj arbustaroj. Ili konstruas malfortan neston el bastonetoj en arbo ĝis kvin metrojn alta kaj tie la ino demetas du kremkolorajn ovojn. Reproduktado tendencas okazi en Aŭstralio printempe aŭ komence de somero en sudorienta Aŭstralio kaj malfrue en la seka sezono en norda Aŭstralio.

Ĝia flugo estas rapida kaj rekta, kun regulaj batoj kaj foja akra flugilfrapado, kiuj estas karakterizaj por kolomboj ĝenerale. Ĝi ofte flugas malalte inter la pecetoj de densa arbaro, kiujn ĝi preferas, sed kiam ĝenata, ĝi ofte foriras piede anstataŭ flugi. Ili estas precipe bonaj akrobatoj dum flugado tra arbaroj. Dum flugado ili montras flavbrunan subflugilon kaj kaŝtankolorajn flugilplumojn.

La Pacifika smeralda kolombo estas fortika, mezgranda kolombo, tipe 23 ĝis 28 centimetrojn longa. La dorso kaj flugiloj estas brile smeraldverdaj. La flugoplumoj kaj vosto estas nigretaj, kaj larĝaj nigraj kaj blankaj strioj videblas sur la malsupra dorso dumfluge. La kapo kaj malsupraj partoj estas malhele vinkoloraj rozecaj, paliĝante al grizecaj sur la malsupra ventro. La okuloj estas malhelbrunaj, la beko brile ruĝa, kaj la kruroj kaj piedoj ruĝecaj.

La masklo havas blankan makulon sur la rando de la ŝultroj kaj grizan kronon, kiun la ino ne havas. Inoj tendencas havi pli brunan haŭtnuancon kun griza marko sur la ŝultro. Nematuraj birdoj similas al inoj sed havas brunajn skvamojn sur siaj korpoj kaj flugilplumaro.

Pacifikaj smeraldaj kolomboj kutime troviĝas solaj, en paroj, aŭ en malgrandaj grupoj. Ili estas tre surteraj, ofte serĉante falintajn fruktojn sur la tero kaj pasigante malmulte da tempo en arboj krom kiam ili ripozas. Ili manĝas semojn kaj fruktojn de vasta gamo da plantoj kaj estas ĝenerale malsovaĝaj kaj alireblaj. Tamen, ilia malsovaĝa konduto igas ilin vundeblaj al mezpredantoj kiel ekzemple sovaĝaj katoj, kaj la plej granda predanto de la birdo estas la kazuaro, kiu ankaŭ loĝas sur la insulo Nov-Gvineo kaj nordorienta Aŭstralio. 

La krio estas mallaŭta, ĝema plendema bruado konsistanta el ĉirkaŭ ses ĝis sep kuu-oj komenciĝantaj silenteme kaj altiĝantaj. Ili ankaŭ vokas nazan "hu-hu-huon". Maskloj plenumas saltetantan dancon dum pariĝa ceremonio.

 Subspecioj 
La brunkapa smeralda kolombo havas kvar subspeciojn, nome la jenaj:
 C. l. timorensis Bonaparte, 1856 - orientaj Malgrandaj Sundoj
 C. l. longirostris Gould, 1848 - norda Aŭstralio
 C. l. rogersi Mathews, 1912 - orienta Aŭstralio, insuloj Lord Howe kaj Norfolkoj, Nov-Gvineo
 C. l. sandwichensis Ramsay, 1878 - Santakruzoj kaj Banksoj, Vanuatuo, Nov-Kaledonio
Iama subspecio, C. l. chrysochlora, estis nekonstanta kaj iliaj formoj estis remetitaj en C. l. rogersi kaj C. l. timorensis.

Bildaro

 Referencoj 

  Ne minacata
 Grimmett, Birds of India, Inskipp kaj Inskipp, ISBN 0-691-04910-6
 Pizzey kaj Knight, "Field Guide to the Birds of Australia", Angus & Robertson, ISBN 0-207-19691-5
 Trounsen kaj Trounsen, "Australian Birds: A Concise Photographic Field Guide, Cameron House. ISBN 1-875999-47-7.
 Pizzey kaj Knight, "Field Guide to the Birds of Australia", Angus & Robertson, 
 Beehler, B.M., kaj T.K. Pratt. 2016. Birds of New Guinea: distribution, taxonomy, and systematics. Princeton University Press, Princeton, New Jersey.
 Rasmussen, P.C., kaj J.C. Anderton. 2005. Birds of South Asia. The Ripley guide. Volume 2: attributes and status. Smithsonian Institution and Lynx Edicions, Washington D.C. and Barcelona

Eksteraj ligiloj

Kategorio:Kolombedoj
Kategorio:Birdoj de Azio
Kategorio:Birdoj de Aŭstralio